**PRILOG 1**

**PROJEKTNI ZADATAK ZA KRAJOBRAZNO-KONZERVATORSKU STUDIJU**

**ZA URBANISTIČKI PLAN UREĐENJA KOLOČEP**

OBRAZLOŽENJE

U sklopu izrade UPU-a Koločep nacrtom Odluke o izradi Plana predviđena je izrada Krajobrazno-konzervatorske studije.

Ista bi trebala biti izrađena sukladno Zakonu o zaštiti prirode (Narodne novine, broj 80/13 i 15/18), Zakonu o zaštiti okoliša (Narodne novine, broj 80/13, 153/13, 78/15 i 12/18), Zakonu o zaštiti i očuvanju kulturnih dobara (Narodne novine, broj 69/1999, 151/2003, 157/2003, 100/2004, 87/2009, 88/2010, 61/2011, 25/2012, 136/2012, 157/2013, 152/2014, 98/2015, 44/2017), Zakonu o prostornom uređenju (Narodne novine, broj 153/13, 65/17), Prostornom planu uređenja Grada Dubrovnika (Službeni glasnik Grada Dubrovnika, broj 07/05, 06/07, 10/07, 03/14, 09/14-pročišćeni tekst, 19/15 i 18/16-pročišćeni tekst), Odluci o izradi UPU-a Koločep po donošenju iste te drugim važećim propisima s područja prostornog uređenja, zaštite okoliša i prirode, zaštite kulturnih dobara te sukladno pravilima struke.

Krajobrazno-konzervatorska studija treba sadržavati tekstualni i grafički dio te priloge.

1. TEKSTUALNI DIO

**Tekstualni dio** strukturiran je na sljedeća poglavlja:

1. **ANALIZA POSTOJEĆEG STANJA**

Analiza mora sadržavati:

* opis lokacije, geološke i geo-morfološke osobine, biološku raznolikost, kulturno-povijesnu baštinu (opis cjeline otoka Koločepa i pojedinačno zaštićenih objekata te objekata predviđenih za zaštitu),
* opis povijesne okolnosti razvoja i formiranja naselja s naznakom bitnih razdoblja građevinske aktivnosti
* *diferenciranje na različita prirodna i kulturna krajobrazna područja,* izdvajanje krajobraznih područja od osobitog urbanog značaja,
* popis botaničkog sastava vegetacije, stanje vegetacije s procijenjenom starošću stabala (izdvajanje iznimnih skupina stabala ili soliternih stabala, prisutnost invazivnih vrsta, alohtonih vrsta i sl.),
* osnovne vizure s područja i na područje, osnovne vizure na kulturno-povijesna zaštićena dobra,
* stanje ranjivosti krajobraza, kroz evidentiranje negativnog i pozitivnog antropogenog utjecaja
1. **VALORIZACIJA**

Valorizacija obuhvaća:

* definiranje i opis krajobraznih prostornih cjelina,
* vrednovanje krajobraznih prostornih cjelina znanstvenim metodama (npr. vrijednost, kakvoća, obnovljivost, rijetkost, harmoničnost, sceničnost, pristupačnost, simbolička konotacija, zamjenjivost i sl.),
* pojedinačno vrednovanje krajobraznog potencijala različitih krajobraznih prostornih cjelina*,*
* valoriziranje krajobraznog potencijala prethodno izdvojenih krajobraznih prostornih cjelina od osobitog urbanog značaja te njihova usporedba,
* vrednovanje zelenila i vegetacije te posebno izraženih primjeraka stabala,
* vrednovanje kvalitete tla,
* vrednovanje vizura unutar područja i na područje obuhvata,
* vrednovanje dosadašnjeg antropogenog utjecaja (pozitivnog i negativnog),
* vrednovanje (budućeg antropogenog) utjecaja zahvata u prostoru predviđenih nacrtom Odluke o izradi Plana i planovima višeg reda,
* vrednovanje sceničnosti slike naselja,
* izrada kataloga i analize stanja svih građevina na otoku i pripadajućem akvatoriju s pojedinačnim mjerama zaštite.
1. **SMJERNICE UREĐENJA I ZAŠTITE**

Smjernicama se davaju:

* opći prijedlozi zaštite i mjere unapređenja za cijelo područje,
* prijedlozi zaštite i mjere unapređenja pojedinačnih krajobraznih prostornih cjelina,
* prijedlog izdvajanja (sukladno provedenoj analizi i valorizaciji) područja od osobitog urbanog značaja s najvećim krajobraznim potencijalom, navodeći primjere najbolje svjetske prakse,
* smjernice za održiva rješenja,
* smjernice za zaštitu vizura (na cjelinu naselja i zaštićena kulturna dobra, zaštitu vizura s pojedinog kulturnog dobra te s izdvojenih panoramskih točaka i poteza),
* prijedlozi sanacije postojećeg negativnog čovjekovog oblikovanja,
* smjernice budućeg planiranja iz naglašenog krajobrazno - konzervatorskog aspekta i mjere za sprječavanje štetnih utjecaja,
* smjernice za rekonstrukciju zaštićenih kulturnih dobara kao i evidentiranih kulturnih dobara, predviđenih za zaštitu,
* smjernice za novu izgradnju i utvrđivanje zaštitnih zona između zaštićenih kulturnih dobara i nove izgradnje,
* smjernice za uređenje komunikacija i linijske infrastrukture.
1. GRAFIČKI DIO

**Grafički dio** sastoji se od sljedećih kartografskih prikaza (A3 osim karata 17. i 18.):

1. Površinski pokrov
2. Mikroreljefna rasčlanjenost
3. Nagibi
4. Osunčanost
5. Kartografski prikaz rizika od erozije
6. Krajobrazne prostorne cjeline s lokacijama fotografija (Prikaz *diferenciranje na različita krajobrazna područja,* uz izdvajanje krajobraznih područja od osobitog urbanog značaja)
7. Kartografski prikaz sa značajnim vizurama
8. Prikaz antropogenog (pozitivnog i negativnog) utjecaja
9. Krajobrazna osjetljivost (ranjivost, privlačnost i pogodnost) SWOT
10. Karta ekološki značajnih područja (staništa)
11. Karta ekološke mreže
12. Karta zaštićenih kulturnih dobara sa zaštitnim zonama
13. Karta valorizacije građevina i građevnih sklopova
14. Karta vremena izgradnje
15. Prikaz udjela neizgrađenog i izgrađenog
16. Mreža postojećih komunikacija
17. **Karta sa objedinjenim smjernicama (u mjerilu Plana)**
18. **Objedinjena karta Valorizacije krajobrazno–kulturnih vrijednosti (u mjerilu Plana)**
19. PRILOZI

**Prilozi** se sastoje od detaljne fotodokumentacije te drugim primjercima terensko-istraživačkog rada.

Detaljni sadržaj Krajobrazno-konzervatorske studije predložit će Izrađivač, a odobrit nadležni upravni odjel Grada Dubrovnika.

**OPSEG POSLA PONUDITELJA:**

Opseg poslova izabranog Ponuditelja/Stručne osobe sastoji se od:

• prikupljanja podataka i analiza s terenskim obilaskom,

• pripreme stručnih materijala i komunikacija s Naručiteljem studije i Izrađivačem Plana,

• izrade i prezentacije Naručitelju radne verzije studije,

• izrade konačne verzije studije,

• izrade zaključaka i prezentacija te drugih stručnih poslova ovisno o potrebi projekta.

**OBUHVAT:**

Krajobrazno-konzervatorska studija treba detaljno sagledati prostor unutar obuhvata plana, ali i odnos prema čitavom otoku.

**ISPORUKA DOKUMENTACIJE:**

Odabrani Ponuditelj/Stručna osoba će Naručitelju isporučiti Krajobrazno-konzervatorsku studiju u odgovarajućem broju primjeraka:

• radna verzija Krajobrazno-konzervatorske studije (2 primjerka u analognom obliku te 2 primjerka u digitalnom obliku u sljedećim formatima: .pdf, .doc, .dwg),

• konačna verzija Krajobrazno-konzervatorske studije (6 primjeraka u analognom obliku, 2 primjerka u digitalnom obliku u pdf formatu te 2 primjerka u digitalnom obliku u sljedećim formatima: .pdf, .doc, .dwg, .shp).

*Napomena: Format studije mora biti okomito orijentiran i formatiran zajedno sa svim kartama na veličinu A4 papira*

**ROKOVI:**

Krajnji rok za dovršetak svih aktivnosti, odnosno izrade studije je 120 dana od potpisivanja ugovora.

**INFORMACIJE I PODLOGE ZA IZRADU STUDIJE:**

Naručitelj će odabranom Ponuditelju/Stručnoj osobi dostaviti sljedeće podatke i podloge za izradu Krajobrazno-konzervatorske studije:

1. Prostorni plan uređenja Grada Dubrovnika (Službeni glasnik Grada Dubrovnika, broj 07/05, 06/07, 10/07, 03/14, 09/14-pročišćeni tekst, 19/15 i 18/16-pročišćeni tekst)
2. Konzervatorska dokumentacija izrađena za Prostorni plan uređenja Grada Dubrovnika i za Izmjene i dopune PPU-a
3. Druge tražene podatke po potrebi i ako ih Naručitelj posjeduje.